Diari Oficial de la Generalitat Valenciana


Sumari del DOGV 6941, del 11-01-2013 (2013/144)

ORDE 1/2012, de 14 de desembre, de la Conselleria de Benestar Social, per la qual es regulen i convoquen ajudes dirigides a entitats locals per al desenrotllament de programes d'atenció a menors i jóvens subjectes a mesures judicials al medi obert, per a l'any 2013.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6941

Data del DOGV
:   11-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/144


Data del document
:   14-12-2012

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 1/2012, de 14 de desembre, de la Conselleria de Benestar Social, per la qual es regulen i convoquen ajudes dirigides a entitats locals per al desenrotllament de programes d'atenció a menors i jóvens subjectes a mesures judicials al medi obert, per a l'any 2013. [2013/144]
La Llei Orgànica 5/2000, de 12 de gener, reguladora de la responsabilitat penal dels menors, atribuïx a les comunitats autònomes la competència en l'execució de les mesures adoptades pels jutges de menors en l'exercici de la seua funció jurisdiccional, si bé preveu la possibilitat que establisquen els convenis o acords de col·laboració necessaris amb altres entitats per a l'exercici d'estes atribucions.
En l'àmbit de la Comunitat Valenciana, l'execució d'estes mesures correspon a la Conselleria de Benestar Social, de conformitat amb allò que disposa l'article 9 del Decret 19/2012, de 7 de desembre, del President de la Generalitat, pel qual es determinen les conselleries en què s'organitza l'Administració de la Generalitat (DOCV 6919, de 10.12.2012).
La majoria de les mesures que solen adoptar els jutges de menors no requerixen l'ingrés d'estos en un centre de reeducació. Este tipus de mesures, que s'han anomenat de medi obert, permet dur a terme totes les actuacions previstes en el seu projecte individualitzat d'execució sense separar els menors del seu entorn sociofamiliar, utilitzant els recursos normalitzats de l'àmbit comunitari. És per això que s'evidencia que l'execució de les mesures pels equips municipals és molt més efectiva perquè estos coneixen l'entorn del menor, la seua família i disposen de recursos específics per a implantar i implementar el projecte d'execució de la mesura judicial imposada de medi obert: prestacions en benefici de la comunitat, realització de tasques socioeducatives, llibertat vigilada, tractament ambulatori, convivència amb una altra persona o família, permanència de cap de setmana en el domicili o assistència a un centre de dia.
A través d'esta orde, es convoquen i regulen ajudes destinades a finançar les entitats locals, respecte a menors dels seus municipis, programes d'atenció a menors i jóvens subjectes a alguna de les mesures judicials de medi obert previstes en l'article 7 de la Llei Orgànica 5/2000, de 12 de gener, Reguladora de la Responsabilitat Penal dels Menors.
Les presents ajudes no afecten la llibertat de competència establida en l'article 107 del Tractat de Funcionament de la Unió Europea, d'acord amb el que disposa l'article 3.4 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
En virtut d'això, i fent ús de les facultats que em conferix l'article 47.11 del text refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991.
ORDENE
TÍTOL I
Ajudes
CAPÍTOL I
Objecte
Article 1. Objecte
1. L'objecte d'esta orde és regular i convocar ajudes econòmiques destinades al sosteniment per les entitats locals dels programes d'intervenció i reinserció social de menors i jóvens subjectes a mesures judicials de medi obert per a l'any 2013, en l'àmbit de la Comunitat Valenciana, en aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors.
2. El procediment de concessió de les ajudes es realitzarà en règim de concurrència competitiva.
3. Les ajudes concedides per mitjà d'esta orde no necessiten la notificació a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea.
Article 2. Conceptes subvencionats
Les ajudes econòmiques a què es referix la present orde es destinaran al pagament dels salaris i la seguretat social dels professionals que intervenen en els programes i a cobrir els gastos de sosteniment d'estos.
Article 3. Exclusions
Queden expressament exclosos de les ajudes previstes en esta orde els conceptes corresponents a altres exercicis econòmics, les quotes pagades per les persones físiques a les associacions o federacions i els gastos sumptuaris.
CAPÍTOL II
Beneficiaris
Article 4. Sol·licitants
Podran sol·licitar les ajudes regulades en la present orde, les entitats locals: ajuntaments i mancomunitats.
Article 5. Requisits de les entitats sol·licitants
Les entitats sol·licitants hauran de complir, amb caràcter general, els requisits establits en la Llei 38/2003, de 17 de novembre, General de Subvencions. I de forma específica no hauran d'estar incurses en les prohibicions que s'establixen en l'article 13, apartats 2 i 3, de la Llei 38/2003, de 17 de novembre, General de Subvencions, per a obtindre la condició de beneficiari de subvencions.
Article 6. Criteris de valoració de les sol·licituds
1. Les sol·licituds que reunisquen els requisits per a participar en la present convocatòria d'ajudes seran valorades fins a un màxim de 100 punts d'acord amb els següents criteris de valoració:
a) Continuïtat: ser un programa finançat per este mateix concepte en l'exercici 2012. Este criteri es valorarà amb un màxim de 10 punts.
b) Nivell d'eficàcia: alt nivell d'eficàcia mostrat en anteriors exercicis en el desplegament i l'execució del programa. Este criteri es valorarà amb un màxim de 20 punts.
c) Nivell de necessitat social: ser un programa l'àmbit territorial d'actuació del qual presente necessitats especials a causa de la seua problemàtica social i, en particular, del nombre de mesures judicials imposades a menors del dit àmbit en l'exercici 2012. Este criteri es valorarà amb un màxim de 40 punts.
d) Col·laboració: aquelles entitats públiques que col·laboren amb la Generalitat en el terreny de la promoció i inserció social i laboral dels menors, amb especial referència a les actuacions orientades a la prevenció de la delinqüència juvenil. Este criteri es valorarà amb un màxim de 30 punts.
2. Les subvencions es concediran només a les sol·licituds que hagen obtingut una puntuació mínima de 50 punts.
Article 7. Subcontractació de les activitats subvencionades
La subcontractació es regirà pels procediments previstos en l'article 29 de la Llei 38/2003, de 17 de novembre, General de Subvencions i específicament en l'article 17 del text refós de la Llei de Contractes del Sector Públic per als contractes subjectes a regulació harmonitzada, i en tot cas, d'acord amb els criteris següents:
Els beneficiaris podran subcontractar totalment o parcialment l'activitat subvencionada, d'acord amb el que disposa l'esmentat article 29 de la Llei 38/2003, de 17 de novembre, General de Subvencions.
En tot cas, els contractistes quedaran obligats només davant del beneficiari, que assumirà la total responsabilitat de l'activitat subvencionada per l'Administració.
No s'entendrà com a subcontractació les actuacions realitzades per voluntaris, sempre que estes estiguen previstes en el programa sol·licitat.
Tampoc es considerarà subcontractació la prestació de servicis per un professional, siga o no de forma continuada, quan se'l pague per mitjà d'una factura.
CAPÍTOL III
Import de les ajudes
Article 8. Criteris generals en la determinació de la quantia
El càlcul de la quantia que s'assignarà a cada programa atendrà els criteris següents:
1. Adequació dels gastos:
Només se subvencionaran els gastos realment previstos i adequats al programa. En la plantilla tècnica d'estudi que ompliran les direccions territorials de la Conselleria de Benestar Social, podrà indicar-se, si és el cas, quins gastos dels que se sol·licita subvenció no es consideren adequats al fi d'esta.
En el cas que se sol·licite la subvenció de programes que incloguen gastos per conceptes que no es dediquen de mode exclusiu a l'activitat per a la qual se sol·licita l'ajuda, l'entitat indicarà en la sol·licitud quin percentatge dedica al programa. El dit percentatge podrà ser utilitzat en la justificació que s'efectuarà respecte a la subvenció concedida, si és el cas.
2. Referit a gastos de personal:
La retribució salarial del personal que ha de desenrotllar el programa, i que estiga en situació regular de contractació, incloent-hi els gastos de seguretat social. La subvenció que s'atorgue per este concepte no dependrà de la titulació de qui ocupa el lloc sinó de la que siga necessària per a ocupar este.
3. Referit a gastos de sosteniment:
Es podran atendre aquells gastos que siguen necessaris per a la realització del programa i que implementen els projectes individualitzats d'execució de les mesures, si bé respecte als gastos en concepte de desplaçaments de l'equip que desenrotlle el programa només s'observaran per a aquelles entitats locals l'àmbit territorial d'actuació de les quals siga superior al municipal.
4. Agrupació de conceptes:
La Comissió de Valoració que ordena la present orde podrà proposar la unificació dels conceptes de personal i sosteniment.
5. Una instrucció interna de la direcció general amb competències en matèria de menors establirà les quanties màximes a subvencionar en funció del nombre de mesures a executar i el règim de jornada, que determinen l'import de l'ajuda o programa.
TÍTOL II
Procediment
CAPÍTOL I
Iniciació del procediment
Article 9. Iniciació
L'inici i tramitació del procediment s'ajustarà al que establix la present orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Article 10. Sol·licitud
1. Les sol·licituds d'ajuda de la present convocatòria seran presentades, degudament formalitzades i subscrites, per qui exercisca la representació legal de l'entitat local titular del programa, segons el model que figura en l'annex I.
2. El model de sol·licitud conté:
- La declaració responsable del sol·licitant en què faça constar que no està incurs en cap prohibició per a obtindre la condició de beneficiari, de les assenyalades en l'article 13 de la Llei 38/2003, de 17 de novembre, General de Subvencions (BOE 276, de 18.11.2003) i que ha complit l'obligació del reintegrament de subvencions que, si és el cas, se li ha exigit arreplegat en l'apartat I de la sol·licitud.
- La declaració responsable del representant de l'entitat local en què es faça constar que es disposa de l'estructura i la capacitat suficients per a garantir el compliment dels objectius. Arreplegat en l'apartat I de la sol·licitud.
3. Així mateix, la presentació de la sol·licitud comportarà l'autorització del sol·licitant perquè l'òrgan concedent obtinga de forma directa l'acreditació d'estar al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el reglament de la dita llei, a través de certificats telemàtics, i en este cas, el sol·licitant no haurà d'aportar la corresponent certificació. No obstant això, el sol·licitant podrà denegar expressament el consentiment, i haurà de presentar en este cas els certificats que acrediten el compliment d'eixes obligacions, o, si no està obligat a presentar les declaracions o documents a què es referixen les dites obligacions, acreditarà el seu compliment per mitjà d'una declaració responsable.
4. Els models de sol·licitud es trobaran a disposició dels sol·licitants en les direccions territorials de la Conselleria de Benestar Social, en les oficines PROP i en la web de la Generalitat.
Article 11. Documentació
1. La documentació presentada serà original o, si és còpia, legalitzada per un notari, confrontada o compulsada.
2. La documentació a presentar, junt amb la sol·licitud correctament omplida i firmada per un representant degudament autoritzat per a això, serà la següent:
- El model de domiciliació bancària que s'adjunta com a annex II, que servirà per a acreditar la titularitat del compte a través de la qual el beneficiari desitja percebre l'ajuda.
- Projecte del programa a desenrotllar, que podrà ser presentat en un document a part, o omplint l'apartat D del model de sol·licitud que figura en l'annex I d'esta orde.
- Memòria del programa executat, si l'entitat va ser subvencionada per a dur-lo a terme en l'exercici de 2012, a l'empara de l'Orde 16/2011, de 27 de desembre, de la Conselleria de Justícia i Benestar Social, per la qual es regulen i convoquen ajudes dirigides a programes d'atenció a menors i jóvens subjectes a mesures judicials al medi obert, per a l'exercici corresponent a l'any 2012, publicada en el DOCV núm. 6686, de 5 de gener de 2012.
- Certificats que acrediten el compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions, o, si no està obligat a presentar les declaracions o documents a què es referixen les dites obligacions, declaració responsable, en el supòsit que denegue expressament el consentiment per a això.
Article 12. Lloc de presentació
1. Les sol·licituds d'ajuda formulades a l'empara de la present orde es presentaran, junt amb la documentació requerida, en el Registre de La Direcció Territorial la Conselleria de Benestar Social de la província on es desenrotlle el programa per al qual se sol·licita la subvenció.
2. També podran presentar-se en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
3. La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1829/1999, de 3 de desembre, pel qual s'aprova el reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de liberalització dels Servicis Postals.
Article 13. Terminis de presentació
El termini de presentació de sol·licituds serà d'un mes comptat a partir de l'endemà de la publicació d'esta orde en el Diari Oficial de la Comunitat Valenciana. Per al dit còmput, es tindrà en compte que el dia de finalització del termini correspondrà al mateix ordinal del dia en què s'ha publicat esta orde. En el cas que no existisca el dit ordinal, el termini expirarà l'últim dia del mes. Si l'últim dia és inhàbil, s'entendrà prorrogat el termini al següent dia hàbil.
Article 14. Esmena de la sol·licitud
1. Rebudes les sol·licituds i incoat l'expedient, les direccions territorials de la Conselleria de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. Quan la sol·licitud no reunisca els requisits exigits o no s'acompanye la documentació que siga exigible d'acord amb esta orde, es notificarà a l'entitat interessada la causa que impedix la continuació del procediment i se la requerirà perquè, en el termini de 10 dies, esmene la falta o acompanye els documents preceptius, amb indicació que si no ho fa així es considerarà que desistix de la seua petició, prèvia resolució d'arxiu, que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tot això de conformitat amb el que preveu l'article 71 d'esta mateixa norma.
Esta resolució serà dictada per la persona titular de la Direcció Territorial de la Conselleria de Benestar Social. A l'adoptar-se per delegació, s'indicarà expressament esta circumstància i es considerarà dictada per l'òrgan delegatori, i esgotarà la via administrativa.
Contra esta es podrà interposar un recurs davant de l'orde jurisdiccional contenciós administratiu en la forma, el termini i les condicions que determina la llei reguladora de la dita jurisdicció.
Amb caràcter previ, es podrà interposar, potestativament, i segons siga procedent, un recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, reguladora de la jurisdicció contenciosa administrativa.
CAPÍTOL II
Ordenació i instrucció del procediment
Article 15. ordenació i instrucció
1. L'ordenació i instrucció del procediment de concessió és competència de les direccions territorials de la Conselleria de Benestar Social.
2. Rebudes les sol·licituds, la secció competent en la matèria en la Direcció Territorial les verificarà i podrà realitzar d'ofici les actuacions que considere necessàries per a determinar, conéixer i comprovar les dades en virtut de les quals s'ha de pronunciar la resolució.
3. En esta fase, a la vista de la documentació que es troba en l'expedient i de les obligacions que s'adquirisquen per la concessió de l'ajuda, es podran demanar els informes dels organismes i entitats que s'estimen oportuns i efectuar les comprovacions necessàries sobre l'exactitud de tot això.
Article 16. Estudi i remissió de l'expedient
1. Completada la instrucció de l'expedient, la Secció competent en la matèria de la Direcció Territorial de la Conselleria de Benestar Social elaborarà les plantilles tècniques d'estudi segons el model que s'elabore a partir de la instrucció interna de la direcció general amb competències en matèria de menors. Este document arreplegarà:
- Les dades identificatives de l'entitat sol·licitant.
- Les dades del desenrotllament del programa en l'exercici anterior, si s'ha realitzat.
- Les dades de personal i d'activitats del programa que es presenta.
Les plantilles seran firmades per la persona titular del servici competent i tindran el vistiplau de la persona titular de la Direcció Territorial de la Conselleria de Benestar Social.
2. Completada la plantilla, es remetrà a la direcció general amb competències en matèria de menors:
- Una còpia completa de l'expedient.
- La plantilla tècnica de valoració.
- Una relació del/dels sol·licitant/s en la qual s'indique el número d'expedient i la versió que s'ha assignat a les seues dades bancàries en la comptabilitat de la Generalitat.
- I un informe formalitzat per l'òrgan instructor en què conste que de la informació que es troba en el seu poder es desprén que els beneficiaris complixen tots els requisits necessaris per a accedir a les ajudes, conforme disposa l'acord díhuit, apartat 1.B), punt b), de l'Acord de 24 d'agost de 2012, del Consell, pel qual es determinen els aspectes addicionals a comprovar per la Intervenció en l'exercici de la fiscalització del gasto.
CAPÍTOL III
Finalització del procediment
Article 17. Proposta
Rebut l'expedient en la Direcció General amb competències en matèria de menors, amb la resta de la documentació preceptiva, serà valorat per una Comissió de Valoració que es constituirà a este efecte i que elevarà una proposta de resolució a la persona titular de la Direcció General.
Article 18. Comissió de valoració
1. La Comissió de Valoració estarà composta per la persona titular de la Subdirecció General, que la presidirà, i les persones titulars de les direccions de servici de la Direcció General, una de les quals actuarà assumint la secretaria de la comissió.
2. A l'esmentada Comissió de Valoració podran convocar-se els tècnics de les direccions territorials i/o de la Direcció General que s'estimen procedents.
Article 19. Resolució
1. D'acord amb el que disposa la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, de 04.03.2009), la resolució de les sol·licituds d'ajudes a l'empara del que preveu la present orde està delegada en la persona titular de la Direcció General amb competències en matèria de menors.
2. El termini màxim per a tramitar, resoldre i notificar les sol·licituds sobre les ajudes arreplegades en esta orde serà de tres mesos comptats a partir de la data en què s'hagen fet públics els crèdits per al finançament de les ajudes. Si no es produïx una resolució expressa en el termini assenyalat, s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
3. Si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementen els crèdits destinats a finançar estes ajudes, les esmentades sol·licituds podran valorar-se, resoldre's, i notificar-se en el termini de dos mesos comptats a partir de la data de publicació en el Diari Oficial de la Comunitat Valenciana de la resolució que done publicitat a este increment.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes, caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenrotllar les entitats beneficiàries.
Article 20. Recursos
Les resolucions dictades per la persona titular de la Direcció General, a l'adoptar-se per delegació indicaran expressament esta circumstància, es consideraran dictades per l'òrgan delegatori i esgotaran la via administrativa.
Contra estes resolucions es podrà interposar directament un recurs davant de l'orde jurisdiccional contenciós administratiu en la forma, el termini i les condicions que determina la llei reguladora de la dita jurisdicció. No obstant això, prèviament es podrà interposar un recurs de reposició conforme a l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
TÍTOL III
Del pagament i de la justificació de les subvencions
Article 21. Obligacions
1. Les entitats que obtinguen alguna ajuda a l'empara de la present orde, hauran de complir les obligacions generals regulades en la Llei 38/2003, de 17 de novembre, General de Subvencions, i en el Reglament de desplegament aprovat pel Reial Decret 887/2006, de 21 de juliol, i de forma expressa:
1.1. De col·laboració amb la Generalitat:
a) Cooperar amb la Generalitat, en l'àmbit del programa subvencionat, atenent les instruccions que dicte la Conselleria de Benestar Social a fi d'afavorir la seua coordinació i integració en el camp del menor.
b) Donar adequada publicitat al caràcter públic de finançament de les actuacions subvencionades, fent constar explícitament, quan es faça difusió d'estes, que està «Subvencionada per la Conselleria de Benestar Social» i informant de la dita circumstància a les persones usuàries. De la mateixa manera, s'utilitzarà la dita expressió en els documents i oficis que s'utilitzen en la realització del programa subvencionat.
c) Omplir, quan així siga sol·licitat, les memòries i documents que el ministeri competent en la matèria, requerisca per a la tramitació o justificació que pertoque. Les dites memòries i els esmentats documents hauran de ser omplits en el format que siga sol·licitat pel ministeri i podran ser sol·licitats abans o després de la resolució de la sol·licitud, tant per a presentar el projecte a realitzar com per a justificar la seua realització, una vegada finalitzat.
1.2. De justificació de l'exercici de l'activitat:
a) Justificar el compliment dels requisits i condicions, la realització completa de l'activitat i el compliment de la finalitat de les ajudes concedides, en el termini màxim establit en la present orde, o en les normes que s'apliquen.
b) Formalitzar adequadament els documents de seguiment tècnic i financer previstos en esta orde, o en les normes que s'apliquen.
c) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la Conselleria de Benestar Social, i, en particular, per la Direcció General amb competències en matèria de menors, o de les seues unitats administratives dependents, a fi de conéixer qualsevol aspecte de l'activitat objecte de la subvenció.
Sense perjuí de la confidencialitat exigible, presentar la informació econòmica, fiscal, laboral, tècnica o de qualsevol tipus que els siga sol·licitada, sempre que tinga com a objecte justificar el compliment dels requisits i les condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma lliurada a la finalitat prevista o la quantia del gasto efectuat de l'ajuda concedida.
d) Presentar una memòria de desenrotllament de les actuacions subvencionades en la Direcció Territorial de la Conselleria de Benestar Social, abans del 31 de gener de 2014, sempre que esta no s'haja presentat junt amb la sol·licitud per al següent exercici i estiga completa.
1.3. Financeres:
a) No minorar, ni anul·lar, la consignació pressupostada inicialment per a l'actuació subvencionada.
b) Atendre els pagaments de les obligacions que es contrauen.
c) Reintegrar els fons percebuts, en els supòsits i condicions determinats en l'article 37 de la Llei 38/2003, de 17 de novembre, General de Subvencions.
d) Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.
e) Conservar els documents justificatius de l'aplicació dels fons rebuts, incloent-hi els documents electrònics, en tant que puguen ser objecte d'actuacions de comprovació i control.
f) Sotmetre's a les actuacions de control financer que corresponen a la Intervenció General en relació amb la subvenció concedida.
g) Comunicar fefaentment a l'òrgan que concedix la subvenció, la concessió de tota ajuda amb la mateixa finalitat per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
h) No transferir l'import ni usar la subvenció concedida en activitats que tinguen lloc en altres autonomies, llevat que les característiques del programa o la resolució de concessió ho prevegen expressament, ni sufragar gastos de personal ni de sosteniment dels representants en un o més països estrangers.
2. L'incompliment d'alguna d'estes obligacions podrà donar lloc al desistiment sense efecte o a la minoració de la resolució de concessió de l'ajuda i, si és el cas, al reintegrament, total o parcial, de les quantitats percebudes i a l'exigència de l'interés de demora des del moment del pagament de la subvenció.
Article 22. Sistema de pagament
1. Per al règim de lliuraments de transferències corrents per al pagament de les subvencions previstes en esta orde, llevat que la legislació de la Generalitat en permeta un altre, s'aplicarà el règim general previst en l'article 47 bis del text refós de la Llei d'Hisenda Pública de la Generalitat pels percentatges màxims disposats en esta.
Prèviament al primer pagament anticipat, haurà d'haver-se justificat la quantia concedida per la Conselleria de Benestar Social durant l'exercici de 2012 per al mateix programa, si n'hi ha, o bé, en cas de no haver-se justificat esta en la seua totalitat, haver efectuat el reintegrament de la quantitat que corresponga o haver-se iniciat l'expedient de compensació de deute que siga procedent. En tot cas, perquè s'actue d'esta manera, serà necessari que, d'una banda, els fons a reintegrar hagen sigut efectivament lliurats per la Generalitat, i que, d'un altra, la falta de justificació haja sigut constatada i declarada per l'Administració mitjançant una resolució expressa ferma motivada, dictada en un procediment amb audiència i notificació a l'entitat interessada.
2. No obstant això, la resolució per la qual es publiquen les quanties màximes de les ajudes regulades en la present orde, especificarà el règim definitiu, que serà arreplegat en les resolucions de concessió d'ajudes.
Article 23. Sistema de justificació de les ajudes i subvencions
1. La justificació del gasto de les ajudes que es concedisquen a l'empara de la present orde haurà de referir-se, com a mínim, al cost total estimat que es determinarà en la resolució de concessió.
La dita justificació es correspondrà sempre amb el contingut del programa subvencionat, no seran admissibles gastos d'actuacions que no estiguen específicament previstos en la descripció d'aquell. La justificació per un import menor al dit cost farà que es minore proporcionalment l'ajuda concedida.
2. La forma de justificació es realitzarà presentant davant de la Direcció Territorial de la Conselleria de Benestar Social un certificat de l'obligació contreta o reconeguda, o del pagament ordenat, segons el model de l'annex III arreplegat en esta orde.
Tot això sense perjuí que la Conselleria de Benestar Social puga requerir tota la documentació que estime necessària a l'efecte de constatar la quantitat i la titulació del personal que ha executat el programa, justificar els conceptes de sosteniment i tots els documents que es requerisquen per a justificar la quantia del gasto efectuat de l'ajuda concedida.
3. La subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim, a 31 d'octubre de 2013, i no podran presentar-se justificacions de gasto efectuat en l'exercici de l'any 2013 després del 31 de gener de l'any 2014.
4. Excepcionalment, la Direcció General amb competències en matèria de menors podrà admetre la documentació presentada, acreditativa de la correcta realització de l'activitat objecte de la subvenció, fora del termini establit en la present convocatòria sempre que el retard obeïsca a causes degudament justificades en l'expedient i no imputables al beneficiari de la subvenció.
5. L'entitat haurà de conservar els documents justificatius de l'aplicació dels fons rebuts, incloent-hi els documents electrònics, mentres puguen ser objecte de les actuacions de comprovació i control.
Article 25. Denegació, desistiment sense efectes i minoració de les ajudes econòmiques
1. Podran dictar-se resolucions de denegació d'estes ajudes:
a) Per incompliment de qualsevol dels requisits establits en esta orde.
b) Per incompliment de qualsevol de les obligacions establides en l'article 21 d'esta orde, prèviament a la resolució d'estes.
c) Per falta d'adequació dels fins d'actuació de l'entitat sol·licitant a l'àmbit de la subvenció sol·licitada.
d) Per no disposar l'entitat de l'estructura i la capacitat suficients per a garantir el compliment dels objectius.
e) Per tractar-se d'un programa que no responga específicament a les característiques expressades en esta orde.
f) Per tractar-se d'un programa que, per la seua naturalesa, siga propi d'altres organismes, sense perjuí de la necessària col·laboració per al cas de matèries concurrents.
g) Per tractar-se d'un programa per al qual ja existisca una altra orde d'ajudes específica o ja siga subvencionat, en tot o en part i per al mateix objecte.
h) Per tractar-se d'un programa la realització del qual ja estiga prou atesa per altres entitats a escala local, provincial o comunitària.
i) Per haver-se atés altres sol·licituds amb major orde de prioritat, d'acord amb els criteris establits en esta orde, i haver-se esgotat els crèdits disponibles per a resoldre.
2. Podran dictar-se resolucions de desistiment sense efectes o minoració, de les ajudes concedides i, si és el cas, reintegrament de les quantitats indegudament percebudes, en els supòsits següents:
a) Quan es done qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
b) Segons el que disposa l'article 19.4 de la Llei 38/2003, de 17 de novembre, General de Subvencions, quan s'alteren les condicions tingudes en compte per a la concessió de la subvenció, i s'obtinguen de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el dit cost.
c) Per incompliment de qualsevol de les obligacions establides en l'article 21 d'esta orde.
d) Si durant l'interval temporal subvencionat hi ha períodes sense que el personal que consta en la resolució de concessió estiga contractat per a desenrotllar el programa o servici, o no l'atenga per qualsevol altra circumstància, tal com baixa per malaltia sense substituir o un altre motiu, l'ajuda es minorarà proporcionalment. Queda exceptuat d'este fet el període de vacacions reglamentàries, sempre que el personal es mantinga en situació de contractació, encara que no siga substituït.
3. Les quantitats que s'hauran de reintegrar tindran la consideració d'ingrés de dret públic als efectes del procediment aplicable a la seua cobrança.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes, caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Per al desistiment sense efectes o la minoració de les ajudes econòmiques, la Direcció Territorial de la Conselleria de Benestar Social garantirà, en tot cas, el dret de l'interessat al tràmit d'audiència.
6. El termini per a resoldre i notificar serà de sis mesos comptats a partir que s'inicie l'expedient.
DISPOSICIONS ADDICIONALS
Primera. Programa pressupostari
1. Les ajudes previstes en la present convocatòria s'abonaran a càrrec del capítol IV, línia de subvenció «mesures judicials al medi obert», codi T2194000, del programa pressupostari 313.30 Menor o el seu equivalent dels Pressupostos de la Generalitat per a l'exercici 2013, i queden condicionades a l'existència de crèdit adequat i suficient en l'anualitat indicada.
Amb este fi, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2013, publicarà mitjançant una resolució, les modificacions, si és el cas, respecte a la manera de pagament i de justificació, així com la dotació pressupostària màxima per a l'ajuda convocada. No es dictarà cap resolució sobre les sol·licituds d'ajuda a l'empara d'esta mentres no hi haja crèdit adequat i suficient en l'exercici de l'any 2013.
2. Els dits crèdits tenen caràcter limitador i no podran concedir-se subvencions una vegada que estos s'hagen esgotat.
3. Els aspectes regulats en la present orde s'aplicaran sense perjuí de totes les normes que regisquen el règim jurídic pressupostari de l'Administració de la Generalitat. Si la corresponent llei de pressupostos o la normativa aplicable establixen condicions distintes, s'aplicaran les que pertoque.
Segona. Excepcionalitat
Excepcionalment, per raons de necessitat o d'interés públic o social, la Comissió de Valoració podrà efectuar propostes que excedisquen els criteris i imports màxims establits quan concórreguen en el programa circumstàncies extraordinàries, degudament acreditades en l'expedient.
Tercera. Obligacions de la relació laboral
1. La Conselleria de Benestar Social no assumirà obligacions que es deriven de la relació laboral del personal dels programes subvencionats, sinó que seran els titulars d'estos els qui respondran amb caràcter exclusiu.
2. Així mateix, la concessió d'una subvenció, a l'empara d'esta orde, no comportarà cap obligació per part de la Conselleria de Benestar Social respecte a les subvencions d'exercicis posteriors.
Quarta. Subcontractació
Les entitats locals subvencionades podran subcontractar la gestió del programa només amb entitats privades sense ànim de lucre, si bé l'entitat local subvencionada serà l'única responsable davant de la Conselleria de Benestar Social del compliment de les obligacions derivades de la subvenció concedida.
No obstant això, les subcontractacions que en la data entrada en vigor de la present orde no hagen finalitzat el seu període de vigència, podran continuar fins que finalitze el dit període. A partir d'eixa finalització, les noves subcontractacions hauran d'ajustar-se al que disposa el paràgraf anterior.
Quinta. Annexos
A esta orde s'acompanyen els següents annexos:
- Annex I: model de sol·licitud per a programes d'atenció a menors i jóvens amb mesures judicials al medi obert, gestionat per entitats locals.
- Annex II: model de domiciliació bancària.
- Annex III: model certificació de justificació d'obligació contreta, o reconeguda, o de pagament ordenat de programes de mesures judicials, d'entitats locals.
DISPOSICIONS FINALS
Primera. Instruccions
S'autoritza la Secretaria Autonòmica de Família i Solidaritat i la Direcció General amb competències en matèria de menors, de la Conselleria de Benestar Social, a elaborar les instruccions de desplegament d'esta orde.
Segona. Entrada en vigor
Esta orde entrarà en vigor l'endemà de ser publicada en el Diari Oficial de la Comunitat Valenciana.
Tercera. Recursos contra la convocatòria
Contra les bases de la present convocatòria es podrà interposar potestativament un recurs de reposició davant del mateix òrgan que l'ha dictat, en el termini d'un mes a comptar de l'endemà de la seua publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, o el requeriment previst en l'article 44 de la Llei 29/1998, de 13 de juliol, reguladora de la jurisdicció contenciosa administrativa; o bé pot interposar-se directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua publicació, de conformitat amb allò que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puguen interposar qualsevol altre que estimen pertinent.
València, 14 de desembre de 2012
La consellera de Benestar Social,
ASUNCIÓN SÁNCHEZ ZAPLANAANNEX IIanexo II